ส่วนที่ 1

ข้อมูลสรุป (Executive Summary)

บริษัท โปรเฟสชั่นแนล เวสต์ เทคโนโลยี (1999) จำกัด (มหาชน) หรือ PRO หรือ “บริษัท”
จัดตั้งเมื่อวันที่ 6 กันยายน 2542 ด้วยทุนจดทะเบียน 1 ล้านบาท
เพื่อประกอบธุรกิจให้บริการบำบัดกากอุตสาหกรรมหรือวัสดุไม่ใช้แล้วที่เป็นอันตราย (HAZADOUS)
และไม่เป็นอันตราย (NON-HAZARDOUS) รวมทั้งน้ำเสียจากโรงงานอุตสาหกรรมต่างๆ โดยมีบริษัท
WE ทำหน้าที่ดำเนินงานด้านการตลาดให้แก่บริษัท กลุ่มผู้ร่วมก่อตั้งบริษัท และ WE ได้แก่
กลุ่มของนายจรัญ วิวัฒน์เจษฏาวุฒิ ซึ่งมีความเชี่ยวชาญในธุรกิจบำบัดกากอุตสาหกรรม
กลุ่มของนายทินกร นิลเกษร ซึ่งมีประสบการณ์ในด้านการจัดหาที่ดิน
ได้รวมกันจัดตั้งและชักชวนกลุ่มเพื่อนนักธุรกิจมาร่วมลงทุน ได้แก่ กลุ่มของนายเชิดชู ปานบุญห้อม
กลุ่มของนายพงษ์ศักดิ์ ธนศรีวนิชชัย
บริษัทได้จัดทำประชาพิจารณ์และจัดทำรายงานผลกระทบสิ่งแวดล้อม ในปี 2544
ซึ่งในระหว่างนั้นบริษัท WE ซึ่งก่อตั้งในปี 2544 ก็เริ่มดำเนินการด้านการตลาดให้แก่บริษัทเช่นกัน

ศูนย์บำบัดกากอุตสาหกรรมของบริษัท ตั้งอยู่ที่ อำเภอวัฒนานคร จังหวัดสระแก้ว
เป็นโครงการที่จัดตั้งขึ้นเพื่อรองรับกากอุตสาหกรรมที่มีมากในปัจจุบัน โดยได้รับมติเห็นชอบ
ในรายงานผลกระทบสิ่งแวดล้อม (Environment Impact Assessment หรือ “EIA”)
จากสำนักงานนโยบายสิ่งแวดล้อม เมื่อวันที่ 19 ธันวาคม 2544 และได้รับใบอนุญาตประกอบกิจการ
ลำดับที่ 101 , 105 ประเภท “ปรับคุณภาพของเสียรวมคัดแยก,
ฝังกลบสิ่งปฏิกูลหรือวัสดุที่ไม่ใช้แล้ว” ตามลำดับ
ที่มีลักษณะและคุณสมบัติตามที่กำหนดไว้ในกฎกระทรวงฉบับที่ 2 (พ.ศ. 2535)
ออกความตามในพระราชบัญญัติโรงงาน พ.ศ. 2535 เป็นรายที่สองจาก กรมโรงงานอุตสาหกรรม
กระทรวงอุตสาหกรรมเมื่อวันที่ 11 มีนาคม 2545 และได้รับใบอนุญาตประกอบกิจการ ลำดับที่ 106
ประเภท “ผลิตเชื้อเพลิงผสมจากน้ำมันใช้แล้ว ซ่อมและล้างถังเคมีด้วยตัวทำละลาย” เมื่อวันที่ 11
สิงหาคม 2547 และได้รับการส่งเสริมการลงทุนโดยได้รับยกเว้นภาษีเงินได้นิติบุคลเป็นเวลา 8 ปี
สิ้นสุด ธันวาคม 2553

โครงการศูนย์บำบัดกากอุตสาหกรรม จังหวัดสระแก้ว ในปัจจุบัน มีเนื้อที่รวมทั้งสิ้น 917 ไร่
โดยเป็นกรรมสิทธิ์ของบริษัทเอง 573 ไร่ ส่วนที่เหลือ 344 ไร่
บริษัทได้มีสัญญาเช่าที่ดินจากบุคคลภายนอกและกรรมการ 1 ท่าน เพื่อประกอบกิจการเป็นระยะเวลา
30 ปี โดยมีเงื่อนไขให้ผู้ให้เช่าโอนกรรมสิทธิ์ในที่ดินให้บริษัทภายใน 30 ปี
โดยไม่ได้รับค่าตอบแทนใดเพิ่มเติม ทั้งนี้
บริษัทมีธุรกิจหลักคือการให้บริการบำบัดกากอุตสาหกรรมโดยวิธีฝังกลบ
โดยมีกำลังการผลิตสำหรับกากอุตสาหกรรมแบบที่เป็นอันตรายประมาณ 250 ตัน / วัน และ
กากอุตสาหกรรมแบบที่ไม่เป็นอันตราย 1,000 ตัน / วัน และ
นอกจากนี้บริษัทยังมีธุรกิจรองคือการบริการบำบัดน้ำเสียและการบำบัดกากอุตสาหกรรมโดยผ่านเตาเผาที่โรงงานปูนซีเมนต์
ซึ่งศูนย์สระแก้วจะทำการก่อสร้างระบบบำบัดน้ำเสียแล้วเสร็จและจะเริ่มดำเนินการแล้วตั้งแต่เดือนมิถุนายน
2547 และจะมีความสามารถในการบำบัดน้ำเสียรวม 500 ลูกบาศก์เมตร / วัน
ส่วนการการบำบัดกากอุตสาหกรรมโดยผ่านเตาเผาที่โรงงานปูนซีเมนต์นั้นดำเนินการโดย บริษัทย่อย
คือ บริษัท เวสท์ เอ็กซ์เชนจ์ จำกัด หรือ WE (“บริษัทย่อย”) ซึ่งบริษัทถือหุ้นอยู่ 99.9%
ลักษณะธุรกิจของ WE คือการดำเนินการด้านการตลาดให้แก่บริษัท เพื่อที่จะนำไปบำบัดที่ศูนย์สระแก้ว
และรับบริการบำบัดกากอุตสาหกรรมโดยผ่านเตาเผาที่โรงงานปูนซีเมนต์หลายแห่ง ปัจจุบัน WE
มีทุนจดทะเบียน 10 ล้านบาท และ มีสัญญาการส่งกากอุตสาหกรรมให้แก่โรงงานปูนซีเมนต์ 2 แห่ง
ได้แก่ที่ ลำปาง และ สระบุรี

รายได้ของบริษัทและบริษัทย่อยในปี 2547

บริษัทฯ และบริษัทย่อยมีรายได้จากการดำเนินงาน 278.26 ล้านบาท ดังนี้

รายได้จากการฝังกลบ 242.81 ล้านบาท

รายได้จากการส่งกากเผาที่โรงงานปูนซีเมนต์ 10.76 ล้านบาท

รายได้ค่าที่ปรึกษาระบบการจัดการกากอุตสาหกรรมและการตลาด 23.78 ล้านบาท

รายได้ค่าเช่า 7.70 ล้านบาท

รายได้อื่น 0.91 ล้านบาท

บริษัทได้เพิ่มทุนเป็นระยะๆ จาก 1 ล้านบาท เป็น 10 ล้านบาท, 200 ล้านบาท, 450 ล้าน และ
600 ล้าน ในปี 2544 , 2545, 2546 และ 2547 ตามลำดับ ปัจจุบันบริษัทมีทุนจดทะเบียน 600
ล้านบาท ซึ่งมีการชำระแล้วเต็มจำนวน แบ่งออกเป็นหุ้นสามัญ 600 ล้านหุ้น มูลค่าที่ตราไว้หุ้นละ 1
บาท